Folk metal

Folk metal er en undergenre af heavy metal, som blev udviklet i Europa i 1990'erne. Som navnet antyder er genren en fusion af heavy metal og folkemusik. Dette betyder også en omfattende brug af instrumenter forbundet med folkemusik og en, mindre udbredt, brug af traditionelle sangstile.

Det tidligste eksempel på folk metal var det engelske band Skyclad. Deres debutalbum The Wayward Sons of Mother Earth blev udgivet i 1990, og i nogle få år var de det eneste almindeligt kendte folk metal-band. Det var ikke før 1994 og 1995 at andre tidlige bands indenfor genren begyndte at komme frem fra forskellige regioner i Europa såvel som i Israel. Nogle af de vigtigste af disse var Cruachan (fra Irland), Orphaned Land (fra Israel) og Subway to Sally (fra Tyskland), som hver især skabte forskellige regionale variationer af genren, som med tiden blev kendt som henholdsvis celtic metal, oriental metal og mittelalter rock. På trods af disse bidrag forblev folk metal dog stort set ukendt med kun få kendte bands i 1990'erne. Først i de tidlige 2000'ere eksploderede genren pludselig og blev voldsomt populær, specielt i Finland takket være bands som Finntroll, Ensiferum, Korpiklaani og Moonsorrow.

Musikken i folk metal er karakteriseret ved dens forskelligartethed, og bands er kendt for at spille forskellige stilarter af både heavy metal og folkemusik. En masse forskellige folkemusik-instrumenter bruges i genren, og mange bands har som konsekvens deraf seks eller flere medlemmer. Nogle få bands bruger også keyboards til at simulere lyden fra visse folkemusik-instrumenter. Sangteksterne i genren omhandler generelt hedenskab, naturen, fantasy, mytologi og historie.

Egenskaber

Musik 

Folk metals musik er en forskelligartet samling med bands som udforsker mange forskellige undergenrer af heavy metal. Mens bands som Primordial, Melechesh og Finntroll spller black metal, har andre grupper såsom The Lord Weird Slough Feg og Mägo de Oz rødder i mere traditionel eller sågar power metal. Den tysk-norske gruppe Midnattsol blander genren med gothic metal. Progressive tendenser kan findes hos bands som Elvenking Lumsk og Týr. Nogle bands er også kendt for at spille mere end en form for heavy metal. Orphaned Land kombinerer folk metal med progressiv og doom/death-metal mens Ensiferum blandt folkemusik ovenpå en power/dødsmetal-hybrid. Nogle få grupper indarbejder også stile fra andre musikgenrer udenfor heavy metal. Eksempler kunne være punk i det norske band Glittertind og neofolk og post-rock-tendenserne hos Agalloch.

Folkelementerne i genren reflekterer ofte musikernes etniske baggrund, som det f.eks. er tilfældet med den skandinaviske folkemusik hos Finntroll og Korpiklaani, den baltiske folkemusik hos Metsatöll og Skyforger eller Orphaned Lands og Melecheshs mellemøstlige baggrund. Keltisk musik kan findes hos irske grupper såsom Cruachan og Waylander såvel som hos ikke-irske bands som Eluveitie og Tuatha de Danann. Folkemusik fra flere regioner bruges af nogle grupper, deriblandt Elvenking og Ensiferum

Genren indeholder også store variationer indenfor atmosfære og stemning. Grupper som Finntroll og Korpiklaani er karakteriseret ved en morsom og glædesfyldt natur. Begge bands er også kendt for at spille musik som man kan danse til. I kontrast hertil er andre bands, deriblandt Thyrfing og Primordial, kendt for deres eftertænksomme atmosfære. Lumsk spiller en mere afslappet stil mens Agalloch er kendt for deres "depressiv ambient" lyd.

En storslået og episk atmosfære er karakteristisk for nogle folk metal-bands blandt andre Primordial, Moonsorrow, Turisas og musikprojektet Folkearth. Grupper som Ensiferum og Wintersun er kendt for at have en melodiøs side mens bands som fortrækker en mere bragende og brutal tilgang til musikken blandt andet er Finntroll, Månegarm<ref>{{cite web |author=Dicks, Britton |title='Vredens Tid Review |url=http://www.metalcoven.com/review_manegarm_tid.html |publisher=Metalcoven.com |access-date=18. marts 2008 |archive-date=17. oktober 2006 |archive-url=https://web.archive.org/web/20061017050242/http://www.metalcoven.com/review_manegarm_tid.html |url-status=live }}</ref> og Melechesh.

 Instrumenter 

Folk metal gør typisk brug af de samme instrumenter som de fleste andre heayv metal-genrer: guitarer, bas, trommer og en sanger. Mens nogle få folk mtal-grupper såsom Tharaphita afviser "ethvert tilløb til brug af folk-instrumentation" og "stoler udelukkende på traditionelle metalinstrumenter," bruger bands indenfor genren generelt folkemusik-instrumenter lige fra almindelige til meget eksotiske instrumenter. Flere folk metal-grupper har en dedikeret violinist i deres line-up. Blandt disse er Skyclad, Subway to Sally, Schandmaul, Mägo de Oz, Silent Stream of Godless Elegy, Korpiklaani, Lumsk, Elvenking, Eluveitie Turisas, Huldre og Tuatha de Danann. Tinwhistle og fløjte kan findes hos celtic metal-bands såsom Cruachan, Waylander og Eluveitie. Fløjtne kan også findes hos bands som Metsatöll, Schandmaul og Morgenstern. Nogle bands er også kendt for at gøre brug af mere eksotiske instrumenter fra deres etniske baggrund eller land, deriblandt Skyforgers brug af den lettiske kokle, Metsatölls brug af den estiske torupill, Korpiklaanis brug af den finske kantele og Orphaned Lands brug af oud og saz., danske Huldres brug af drejelire.

Hvis de ikke bruger folk-instrumenter bruger andre bands indenfor genren ofte keyboards for at emulere lyden af folk-instrumenter. Blandt disse er Storm, Empyrium og Finntroll såvel som andre grupper som Midnattsol. Bands som supplerer et folk-instrument såsom violinen med keyboards omfatter blandt andre Skyclad, Mägo de Oz, Tuatha de Danann og Turisas.

Det store antal instrumenter som nogle bands bruger ved indspilning af deres studiealbum, kan vise sig at være en stopklods for deres liveoptrædender. Mens Orphaned Land kan optræde på scenen med tyve musikere i deres hjemland Israel, bliver de nødt til at bruge en computer tli at gengive gæstemusikernes roller ved koncerter andetsteds. Nogle folk metal-grupper holder sig i studiet, og optræder ikke live overhovedet. Blandt disse er Folkearth, Falkenbach og Summoning. Andre folk metal-bands udvider deres almindelige line-up til at omfatte flere musikere, og derfor er det ikke usædvanligt at finde bands indenfor genren som har seks eller flere medlemmer. Blandt genrens sekstetter er Schandmaul, Cruachan, Korpiklaani, Turisas og Midnattsol, mens der er septetter som Subway to Sally, In Extremo og Lumsk. Både Silent Stream of Godless Elegy og Eluveitie har otte medlemmer mens Mägo de Oz har ni. Selv når et band inkluderer medlemmer dedikeret til folk-instrumenter, kan de nogle gange stadig gøre brug af gæstemusikere til at forbedre deres lyd yderligere. Som et eksempel tilføjede Lumsk tretten gæstemusikere til bandets syv medlemmer på deres debutalbum Åsmund Frægdegjevar. Til tider kan gæstemusikere gå hen og blive fuldgyldige medlemmer af bands, som det var tilfældet med Skyforger og Turisas.

 Vokal 
Ligesom det brede udvalg af musikstilarter og instrumenter eksisterer der også flre forskellige vokalstile indenfor genren. Fra de "kuldegysningsindgydende dødsskrig" hos Finntroll til Skyforgers og Moonsorrow, black metal-hvæsen er der ingen mangel på ekstrem vokal i folk metal. Andre bands som gør brug af ektreme vokaler er blandt andre Cadacross, Ensiferum og Equilibrium. I kontrast hertil er bands som Mägo de Oz og Metsatöll kendt for at bruge "ren" sang på linje med deres mere traditionelle metal. Flere andre bands indenfor genren er kendt for at bruge både ekstrem vokal og ren sang. Blandt disse er Primordial, Turisas, Windir og Wintersun.

Traditionel folkesang kan også findes blandt nogle folk metal-bands. Jonne Järveläs yoik-vokal er blevet brugt i et vist omfang af både Shaman, Finntroll og Korpiklaani. Folkesang eller folk-inspireret sang kan også høres i Equilibriums, Metsatölls, Skyforgers og Orphaned Land's musik. Orphaned Land's musik gør også brug af messen og kor, hvilket også ofte ses i folk metal. Bands som er kendte for at bruge kor er blandt andre Arkona, Turisas Lumsk og Eluveitie mens messen kan findes hos Melechesh, Folkearth, Týr og Windir. Nogle bands, deriblandt Falconer og Thyrfing, er også kendt for at bruge "yo-ho-ho folk melodier" i deres vokal for at tilpasse sig deres viking metal-stil.

Orphaned Land synger oftest på engelsk, men benytter af og til andre sprog da de "fungerer godt med musikken og også lyder mere eksotiske og unikke." Týr er også kendt for at bruge flere sprog i deres musik, deriblandt dansk og deres modersmål færøsk. Af andre bands kan nævnes Mägo de Oz på spansk, Moonsorrow på finsk, Metsatöll på estisk og Lumsk på norsk. Bands i mittelalter rock-undergenren synger næsten altid udelukkende på tysk.

Kvindelige forsangere er ikke et usædvanligt syn i genren, og de kan blandt andet ses hos Distorted, Cruachan, Otyg, Lumsk, Huldre, Arkona og Midnattsol. Andre grupper såsom Orphaned Land og Elvenking har brugt kvindelige gæstevokalister i deres musik.

 Sangtekster 

Hedenskab, natur, fantasy, mytologi og historie er alle populære emner indenfor folk metal.

Folk metal er blevet associeret med hedenskab lige siden genren blev skabt, da Martin Walkyier forlod sit tidligere band Sabbat for at dane Skyclad, til dels fordi bandet "ikke gik langt nok ned af den hedenske, britiske vej som vi ville have det." Som en konsekvens deraf er Skyclads sangtekster kendt for at omhandle hedenske emner. Bandet Cruachan blev også dannet af en selvbeskrevet hedning, Keith Fay. Ville Sorvali fra Moonsorrow foretrækker betegnelsen "pagan metal" ("hedensk metal") "fordi den beskriver de ideologiske pointer i musikken, men siger ikke noget om selve musikken." Andre bands såsom Cruachan, Eluveitie, Obtest og Skyforger foretrækker også betegnelsen "pagan metal".

Naturen er en stærk indflydelse på mange folk metal-bands. Grupper som Korpiklaani, Elvenking, Midnattsol og Vintersorg har alle baseret sangtekster på emnet. For bandet Agalloch er naturen brugt som et tema "fordi vi holder med det som essentielt set er offeret i et forhold hvor menneskeheden er en sygdom." Alle medlemmerne af Skyclad støtter "organisationer som Greenpeace og andre, for det er dem som stiller sig op og tager kampen" mellem "folk som vil redde planeten, og folk som vil ødelægge den."

Genrepionererne Skyclad udgik fantasytekster fordi "der var allerede nok fantasy i verden, som vi fik at vide af vores politikere hver dag." Alligevel er andre folk metal-bands kendt for at benytte fantasytemaer i deres tekster, blandt dem Ensiferum, Midnattsol og Cruachan. Elvenking bruger fantasytemaer "som en metafor til at dække dybere meninger." På samme måde dækker Turisas' brug af fantasy emner "som er dybere og har større betydning."

Celtic metal-undergenren er kendt for at indeholde sangtekster baseret på keltisk mytologi. Kelternes historie er en anden populær kilde til sangtekster for celtic metal-bands som Cruachan, Eluveitie, Primordial og Mael Mórdha. Nordisk mytologi kan findes i sangtekterne hos blandt andre Falkenbach, Týr, Finntroll og Mithotyn. Skyforger er kendt for at bruge sangtekster som både er baseret på deres lettiske kulturs historie og mytologi. Melechesh synger også om myter og historie, og får inspiration til deres mellemøstlige lyd fra Oldtidens Mesopotamien. Andre bands som har brugt historie i deres sange er f.eks. Falconer, Arafel og Slechtvalk.

Nogle få Nationalsocialistiske Black Metal-bands, deriblandt ukrainske Nokturnal Mortum, Temnozor og Kroda er kendt for at krdse genre ind i folk metal – noget som Ciaran O'Hagan, forsanger i Waylander, ser som "en fornærmelse mod folk som mig selv, som slet ikke har fascistiske holdninger." Han har også udtalt at NSBM-bands spiller folk metal "af alle de forkert grunde". På grund af nynazistisk fejlfortolkning af hedenske symboler er flere folk metal-bands også blevet beskyldt for at være en del af NSBM-scenen. Som konsekvens deraf har bands som Cruachan, Skyforger, Moonsorrow, Månegarm og Týr måttet distancere sig selv fra nazisme, fascisme eller racisme. Skyforger gik så langt som til at tilføje ordene 'No Nazi Stuff Here!' på bagsiden af deres albumomslag. Richard Lederer fra Summoning har også offentligt fordømt nationalsocialisme i et selvskrevet essay på has bands hjemmeside. I april 2008 blev de optrædende ved folk metal-festivalen Paganfest beskyldt for at være nazister, racister og fascister af det tyske Antifa. Ville Sorvali fra Moonsorrow og Heri Joensen fra Týr udsendte en fælles videoerklæring for at tilbagevise de beskyldninger, og bemærkede at "et af de største problemer lader til at være at vi bruger gamle skandinaviske symboler i vores billedmateriale såsom S'et i Moonsorrows logo og T'et i Týrs logo [selvom] det er sådan S og T-runerne er blevet skrevet i tusinder af år." Moonsorrow har også udsendt en skriftlig erklæring som svar på beskyldningerne mens Týr bemærker på deres officielle hjemmeside at de "fik idéen til runelogoet" fra Black Sabbath-albummet af samme navn.

Det oprindelige folk metal-band Skyclad var også kendt for at beskæftige sig med alvorlige politiske emner men gennem sangtekster med humor. Andre bands har fortsat med sjove og humoristiske sangtekster. Blandt disse er Finntroll med deres besættelse af trolde. Korpiklaanis tekster er også "fokuserede på at have det sjovt, at drikke [og] feste." I en anmeldelse af Turisas' The Varangian Way bemærkede James Christopher Monger fra Allmusic at nogle lyttere måske ville frastødes ved "konceptet med voksne mænd i pels" som synger tekster såsom "come with us to the south, write your name on our roll." Heri Joensen fra Týr har ligeledes udtalt at en lytter skal have en fast tro på deres maskulinitet for at lytte tli sangtekster som deres egen "unge drenge, glade drenge, kom op på gulvet og dans lystigt."

 Historie 
 Oprindelse 
Det engelske band Skyclad blev dannet i 1990 efter sanger Martin Walkyier forlod hans tidligere band, Sabbat. Skyclad begyndte som et thrash metal-band, men fik tilføjet violiner fra studiemusikeren Mike Evans på flere numre på deres debutalbum The Wayward Sons of Mother Earth, noget som af Ed Rivadavia fra Allmusic blev beskrevet som "ambitiøst" og "banebrydende." Sangen "The Widdershins Jig" fra debutalbummet er blevet hyldet som værende "specielt betydningsfuld". Med en violinist hyret på fuld tid, indeholdt bandets andet album en "nu legendarisk folkeagtig jigstil" og "tydeligere indarbejdelse af violinen som spiller lead og melodier som eller normalt associeres med lead guitar-delene hos de fleste andre rockbands." Skyclad er siden blevet nævnt som pionerer indenfor genren og Keith Fay fra bandet Cruachan har anerkendt Skyclad "skaberne af folk metal."

Selv efter Martin Walkyier forlod bandet i 2001, er Skyclad fortsat en aktiv folk metal-gruppe i dag næsten to årtier efter deres dannelse. I modsætning hertil havde det portugisiske band Moonspell kun et kortvarigt sammenstød med genren. Deres første udgivelse var ep'en Under the Moonspell fra 1994, som indeholdt indflydelser fra folk og mellemøstlig musik. Med udgivelsen af deres debutalbum Wolfheart året efter, skiftede bandet til gothic metal og indenfor få år "udviklede [Moonspell] sig hurtigt til en af de store spillere på den europæiske goth-metal-scene."

En anden tidlig bidragsyder til folk metal er finske Amorphis. De blev dannet i 1990 og debutalbummet, The Karelian Isthmus, fulgte to år senere. Deres andet album Tales from the Thousand Lakes blev udgivet i 1994 med "mange fascinerende melodier og sangstrukturer som trak voldsomt fra traditionel folkemusik fra deres hjemland". Albummet blev vel modtaget af fans og "dets indhold blev hurtigt afholdt i hele metalundergrunden som måske det største indenfor atmosfærisk dødsmetal."

 Regionale variationer 
I årene 1994 og 1995 kom tre forskellige former fra folk metal fra forskellige regioner.

 Oriental metal 

Progressiv metal-bandet Orphaned Land blev dannet i 1991 i Israel, og udgav deres første og eneste demo The Beloved's Cry i 1993, "hvilket øjeblikkeligt skabte en røre i medierne" som "hurtigt tiltrak opmærksomhed til deres uortodokse musikstil." Medlemmerne af gruppen var stadig teenagere da de udgav deres debutalbum Sahara i 1994. Orphaned Land's musik "låner voldsomt fra mellemøstlige musikstilarter" med traditionelle elementer som kommer fra arabisk folkemusik. Orphaned Land er blevet hyldet som "et af verdens mest unikke [...] heavy metal-bands," og deres musikstil er efterfølgende blevet døbt oriental metal.

I 1993 blev Melechesh dannet i Jerusalem, som "utvivlsomt det første overordentligt antikristne band som eksisterede i en af de helligste byer i verden." Melechesh begyndte som et traditionelt black metal-band, og deres første eksperimenteren med folk metal kom ført på titelnummeret på ep'en The Siege of Lachish fra 1996. På deres efterfølgende album gik bandet på grænserne mellem black, død og thrash metal, med "[...] smagfuldt udført storslåenhed chokfyldte med superbe riffs, mellemøstlige melodier og vokal der veksler fra halsende mellemdybe skrig til messen." Andre oriental metal-grupper kom frem derefter, bedst kendt er måske bandet Distorted som blev dannet i 1996 som det første metalband fra Israel med en kvinde i front.

 Mittelalter rock 

Det østtyske band Subway to Sally blev danne ti 1992 som et folk rockband, som sang på engelsk og indarbejdede irsk og skotsk indflydelse i deres musik. Med deres andet album MCMXCV udgivet i 1995 begyndte bandet at spille en "mere traditionel stil" og begyndte at synge på tysk. Med Skyclad som inspiration, spiller Subway to Sally en blanding af hård rock og heavy metal "beriget med middelaldermelodier blandet ind i sangene via sækkepiber, drejelire, lut, mandolin, skalmeje, violin og fløjte" og kombineret med "romantik-symbolsk tysktalende poesi" i deres sangtekster. Med hitlistesucces i deres hjemland Tyskland, er de siden blevet nævnt som det band "som startede bølgen af hvad der er kendt som middelalderrock."

Dette udelukkende tyske fænomen er blevet fortsat og udvidet yderligere af efterfølgende bands. Det Berlin-baserede In Extremo, dannet i 1996, har også opnået kommerciel succes med deres "middelalderstils-scenepåklædning og skamfrie brug af bizarre, nogle gange håndlavede, insturmenter såsom de skotske sækkepiber." Et andet band som har oplevet kommerciel succes i Tyskland er bayerske Schandmaul. Bandet beskriver sig selv som "nutidens barder," og bruger et musikalsk arsenal som bl.a. omfatter sækkepiberthe band employs a musical arsenal that includes the bagpipes, lirekasse, skalmeje, violin og mandolin.

 Celtic metal 

Det irske band Cruachan blev dannet i 1992 af guitarist Keith Fay, og distribuerede deres første demo i 1993. Ved at lade sig inspirere af Skyclads første album, kombinerede Fay black metal med irsk folkemusik. Deres debutalbum Tuatha Na Gael blev udgivet i 1995 og bandet er siden blevet hyldet for at have "gjort sig større anstrengelser end de fleste i deres forsøg på at udvide" genren folk metal. Cruachans kombination af keltisk musik og heavy metal kendes i dag som celtic metal.

Parallelt med Cruachan udgav black metal-bandet Primordial også en demo i 1993 og "fandt sig selv udnævnt til en del af fronten i den opblomstrende anden bølge i black metal-bevægelsen." Irsk musik spiller "en meget stor rolle" i Primordial men "på mørke og subtile måder" igennem akkorder og timing. Bandet har siden "etableret sig selv som et af de mest unikt lydende bands indenfor folk-møder-black-metal." Andre tidlige repræsentanter for celtic metal var Geasa og Waylander som begge udgav en demo i 1995.

 Udvikling 
Fra midten af 1990'erne kom der langsomt andre bands frem som kombinerede heavy metal med folkemusik. Storm var et kortlivet norsk supergruppe med Fenriz, Sigurd Wongraven og Kari Rueslåtten fra henholdsvis black metal-grupperne Darkthrone, Satyricon og doom metal-bandet The 3rd and the Mortal. Deres eneste album Nordavind blev udgivet i 1995 med brug af keyboards til at imitere lyden af folk-instrumenter. Tyske Empyrium gjorde også brug af synthesizere og guitarer til at levere deres "mørke folklore" black metal-musik med udgivelsen af deres debutalbum A Wintersunset fra 1996.

I 1996 kom også debutalbummet fra "enmands-black metal-projektet fra multiinstrumentalisten Vratyas Vakyas" fra Tyskland kendt som Falkenbach. Med storslående musik som var "fyldt med keyboards, vikingetemaer og folkemusik-tendenser," var Falkenbach en blanding af viking metal og folk metal. I de næste to år fik han selskab af andre bands som kombinerede de to genrer, deriblandt Windir, Månegarm og Thyrfing.

Det spanske band Mägo de Oz blev dannet helt tilbage i 1989, langt før de fleste andre folk metal-grupper, og udgav deres debutalbum af samme navn i 1994. Med ni medlemmer i deres line-up, deriblandt en violinist og en fløjtenist, har bandet i løbet af årene udviklet sig til en kombination af power metal og celtisk-inspireret folk metal. De har oplevet stor succes på hitlisterne i deres hjemland Spanien såvel som i Sydamerika. The Lord Weird Slough Feg fra Pennsylvania, USA blev også dannet tidligt, i 1990. Deres første album blev udgivet i 1996 og bandet har efterfølgende søgt en "unik stil som kombinerer traditionel/power metal med folk metal."

Det mähriske band Silent Stream of Godless Elegy blev dannet i 1995 som et doom metal-band "tilsat hedenske billeder og eventyrlystne nok til at inkludere violiner og celloer ved siden af det forventelige moderne arsenal." Med udgivelsen af deres andet album Behind the Shadows i 1998 begyndte bandet at bruge "folklore-indflydelser" i deres musik.

 Eksplosion 

Folk metal-genren er blevet udvidet dramatisk i det nye årtusinde. Forrest i denne eksplosion, med et "revolutionært sammenstød mellem tradition og forstærkning som skilte dem ad", er en gruppe fra Finland kendt som Finntroll. Bandet blev dannet i 1997, indspillede en demo det følgende år og udgav debutalbummet Midnattens Widunder i 1999. De har siden fået ry for at være "besat af alt troldeagtigt." Deres sangtekster synges udelukkende på svensk, og ikke på deres modersmål finsk "tilsyneladende fordi dette sprog var bedre til at vække troldeånden." Finntrolls musik indeholder en "rigtig innovation" i blandingen af black metal med en form for finsk polka kaldet humppa. Helt specifikt tog bandet "alternative picking på bassen akkompagneret med trommeslaget og brug af harmonika" fra humppa Dette usædvanlige miks af polka og ekstremmetal er blevet blandet modtaget af anmeldere. Andy Hinds fra Allmusic kritiserer polkaindflydelsen for at underminere "et dødsmetalbands intentionelle trussel" mens has kollega Alex Henderson roser bandet for deres "solide, konsistent vellidte arbejde," og erklærede at Finntroll har adskilt sig selv fra deres jævnbyrdige "på grund af deres fokuseren på finsk humppa" og "humoren og ironien som de bringer til bordet."

Finntroll's andet album Jaktens Tid blev udgivet i 2001 og blev en hitlistesucces i deres hjemland Finland. ogle af sangene fra albummet indeholdt vokal af Jonne Järvelä fra Korpiklaani, et andet folk metal-band fra Finland. Mens andre folk metal-bands begyndte med metal før de tilføjede folkemusik, startede Korpiklaani med folkemusik før de blev metal. Korpiklaanis rødder kan spores tilbage til en samisk folkemusikgruppe under navnet Shamaani Duo, et "in house restaurant-band" dannet i 1993. Et album med folkemusik blev udgivet under dette navn før Jonne Järvelä flyttede og dannede et nyt band, Shaman. Folk metal-gruppen Shaman var baseret på Shamaani Duo's folkemusik. To album blev udgivet i 1999 og 2001 før Shaman skiftede navn til Korpiklaani. Navneændringen blev fulgt af en ændring i musikken. Den traditionelle yoik-vokal og brug af samisk blev droppet mens synthesizeren blev erstattet af rigtige folk-instrumenter. Jonne Järvelä giver Finntroll æren for at være katalysator for skiftet i fokus fra folk til metal.

Mens Korpiklaani brugte en række traditionelle instrumenter til at levere deres folk metal, benytter Finntroll keyboards til finske folkemelodier spillet som humppa. Keyboard i Finntroll spilles af Henri Sorvali som også spiller i Moonsorrow, et andet folk metal-band fra Finland, som han dannede sammen med sin fætter Ville Sorvali i 1995. De udgav to demoer, den første i 1997 og efterfølgende en i 1999, før de i 2001 udgav debutalbummet Suden Uni. Moonsorrow blander folk metal med viking metal ved at indarbejde "Finlands traditionelle former for folkemusik til detaljerede symfoniske arrangementer som ellers er typiske for viking metal-bands såsom Bathory og Enslaved." Brugen af folk-elementer var "ved at blive det helt store" i Finland på dette tidspunkt og blandt de andre folk metal-bands fra Finland som kom frem i starten af 2000'erne var Cadacross, Ensiferum og senere Turisas og Wintersun. Ensiferum kom helt op i toppen af den finske hitliste med deres hitsingle "One More Magic Potion fra 2007.

Folk metal-grupper er ikke usædvanlige at se i andre skandinaviske lande. Blandt bands fra Sverige er Thyrfing og Månegarm sammen med andre grupper såsom nu-opløste Otyg og Otyg-forsanger Vintersorg's solokarriere. Fra Norge kommer Storm og Windir såvel som Kampfar, Lumsk, og Trollfest. Blandt folk metal-bands fra Danmark er Wuthering Heights, Svartsot,, færøske Týr. og Vanir.

Udenfor Skandinavien har andre europæiske nationer også bidraget til den voksende genre. Grupper fra Baltikumlandende Estland, Letland og Litauen er blandt andre Metsatöll, Raud-Ants, Obtest og Skyforger mens repræsentanter fra Rusland blandt andet er Alkonost, Arkona og Butterfly Temple. Blandt mere isolerede eksempler i Europa er Balkandji fra Bulgarien, Elvenking fra Italien, Divlje Jagode fra Bosnien, Saurom fra Spanien og Eluveitie fra Scweiz. Folkearth er et internationalt folk metal-projekt med medlemmer fra flere europæiske lande. Ved dets begyndelse bestod projektet af 14 musikere fra forskellige baggrunde indenfor folk- og metalmusik. Ved udgivelsen af deres andet album By the Sword of My Father'' i 2006, havde projektet deltagelse af 31 musikere.

Udenfor det europæiske kontinent er folk metal relativt sjældent, og der er kun få kendte bands deriblandt amerikanske The Lord Weird Slough Feg og Agalloch, hvor specielt sidstnævntes musik "skabte en stærk geografisk anormalitet, siden dets eklektiske avant-garde folk metal var den slags man ville forvente kom fra Skandinavien -- ikke Portland, Oregon." Tuatha de Danann er en anden geografisk anormalitet med deres celtic metal fra Brasilien.

Eksterne henvisninger 
 Folk metal  på About.com
 Folk, Viking, Pagan, Medieval

Fodnoter